Σέλεϊ Λονγκ

Η **Σέλεϊ Λονγκ** (Αγγλικά: Shelley Long, 23 Αυγούστου 1949 - ) είναι Αμερικανίδα πρώην ηθοποιός, τραγουδίστρια και κωμικός. Για το ρόλο της ως Νταϊάν Τσέιμπερς στη κωμική σειρά *Το μπαράκι*,  η Λονγκ κέρδισε πέντε υποψηφιότητες για Έμμυ, κερδίζοντας το 1983 Βραβείο Έμμυ Ζώνης Υψηλής Τηλεθέασης Α' Γυναικείου Ρόλου σε Κωμική Σειρά.  Κέρδισε επίσης δύο Χρυσές Σφαίρες για τον ίδιο ρόλο.  Η Λονγκ επανέλαβε τον ρόλο της ως Νταϊάν Τσέιμπερς σε τρία επεισόδια της spin-off σειράς *Φρέιζει*, για τα οποία έλαβε μία επιπλέον υποψηφιότητα ως γκεστ σταρ για Έμμυ. Το 2009, άρχισε να παίζει τον επαναλαμβανόμενο ρόλο της Ντίντι Πρίτσετ στην κωμική σειρά *[[Modern Family]]* του ABC.

Η Λονγκ έχει επίσης πρωταγωνιστήσει σε πολλές ταινίες, όπως *Τρελές νύχτες στο νεκροτομείο* (1982), *Αγεφύρωτες σχέσεις* (1984), *Το κελεπούρι* (1986), *Δύο άσπονδες φίλες* (1987), *Hello Again* (1987), *Troop Beverly Hills* (1989), Μια τρελή οικογένεια (1995) και *Ο δρ Τ και οι γυναίκες* (2000).

## Τα πρώτα χρόνια
Η Σέλεϊ Λονγκ γεννήθηκε στις 23 Αυγούστου 1949 στο Ίντιαν Βίλατζ, του Φορτ Γουέιν στην Ιντιάνα.  Είναι το μοναδικό παιδί της Άιβαντιν (το γένος Γουίλιαμς), δασκάλας, και του Λίλαντ Λονγκ που εργαζόταν στη βιομηχανία καουτσούκ πριν γίνει και αυτός δάσκαλος. 

Η Σέλεϊ ανατράφηκε σύμφωνα με την πρεσβυτεριανή πίστη. Το 1967, όσο ήταν στο λύκειο, κέρδισε το Εθνικό Πρωτάθλημα Ρητορικής. 

Αφού αποφοίτησε από το Λύκειο South Side, σπούδασε θέατρο στο Πανεπιστήμιο Νορθουέστερν,  αλλά χωρίς να αποφοιτήσει για να ακολουθήσει μια καριέρα στην υποκριτική και το μόντελινγκ.

## Καριέρα
Η ευκαιρία της Λονγκ ως ηθοποιού ήρθε όταν άρχισε να παίζει σε τοπικές διαφημίσεις για το κατάστημα επίπλων Homemakers στην περιοχή του Σικάγου. 

### Οι πρώτοι ρόλοι (1977-1982)
Στο Σικάγο, η Λονγκ εντάχθηκε στον κωμικό θίασο The Second City. Το 1975, άρχισε να γράφει και να κάνει τη συμπαραγωγή το τηλεοπτικό πρόγραμμα *Sorting It Out* στο WMAQ-TV  κερδίζοντας δύο τοπικά Βραβεία Έμμυ για τη δουλειά της στην εκπομπή.  Εμφανίστηκε επίσης τη δεκαετία του 1970 σε διαφημίσεις εντύπων για το σαμπουάν VO5 και για το σαπούνι Camay καθώς και σε περισσότερες διαφημίσεις των επίπλων Homemakers. Το 1978, εμφανίστηκε στο *[[Το πλοίο της αγάπης|Πλοίο της αγάπης]]*. 

Η Λονγκ εμφανίστηκε στην τηλεταινία *The Cracker Factory* (1979) ως τρόφιμος ψυχιατρείου. Την ίδια χρονιά πρωταγωνίστησε στα *Family* and *Trapper John, MD* και έπαιξε μια νοσοκόμα σε ένα επεισόδιο του *M*A*S*H*.  Το 1980, εμφανίστηκε στον πρώτο της ρόλο στην ταινία μεγάλου μήκους στο *A Small Circle of Friends*.  Η ταινία, με θέμα τις κοινωνικές αναταραχές στο Πανεπιστήμιο Χάρβαρντ τη δεκαετία του 1960, γνώρισε καλλιτεχνική επιτυχία.   Το 1981 έπαιξε τον ρόλο της Τάλα στην ταινία *Ο ατσίδας των σπηλαίων*. Το 1982, πρωταγωνίστησε ως Μπελίντα στην κωμωδία *Τρελές νύχτες στο νεκροτομείο* του Ρον Χάουαρντ (συμπρωταγωνίστησε με τον Μάικλ Κίτον) και πρωταγωνίστησε με τον Τομ Κρουζ στο *Losin' It* (1983). Της προτάθηκε ο ρόλος της Μαίρης, της μητέρας στο *[[Ε.Τ. ο Εξωγήινος]]* του Στίβεν Σπίλμπεργκ, αλλά τον απέρριψε επειδή είχε ήδη υπογράψει για να εμφανιστεί στο *Τρελές νύχτες στο νεκροτομείο*.

### ''Το μπαράκι'' (1982-1987)
Αν και είχε ήδη συμμετάσχει σε ταινίες μεγάλου μήκους, η Λονγκ έγινε διάσημη για τον ρόλο της στη μακροχρόνια κωμική σειρά *Το μπαράκι* ως Νταϊάν Τσέιμπερς.  Η εκπομπή άργησε να γίνει δημοφιλής, αλλά τελικά έγινε μία από τις πιο επιτυχημένες. Μετά από κάποια διαμάχη, η Λονγκ έφυγε από *Το μπαράκι* μετά τον πέμπτο κύκλο το 1987. 

Στο ντοκιμαντέρ για *Το μπαράκι*, ο συμπρωταγωνιστής Τεντ Ντάνσον παραδέχτηκε ότι υπήρχε ένταση μεταξύ τους, αλλά «ποτέ σε προσωπικό επίπεδο και πάντα σε επίπεδο εργασίας» λόγω των διαφορετικών τρόπων δουλειάς τους. Δήλωσε επίσης ότι η Λονγκ έμοιαζε πολύ περισσότερο με τον τηλεοπτικό της χαρακτήρα από ό,τι θα ήθελε να παραδεχτεί.  Η Λονγκ είπε σε μεταγενέστερες συνεντεύξεις ότι δεν της πέρασε από το μυαλό, όταν αποφάσισε να φύγει, ότι επρόκειτο να «σαμποτάρει την εκπομπή» και ένιωθε σίγουρη ότι το υπόλοιπο καστ μπορούσε να συνεχίσει χωρίς αυτήν. 

Σε μια συνέντευξη στον Γκρέιαμ Νόρτον το 2003, η Λονγκ είπε ότι έφυγε για διάφορους λόγους, ο πιο σημαντικός από τους οποίους ήταν η επιθυμία της να περνά περισσότερο χρόνο με την κόρη της. Σε μια συνέντευξή της το 2007 στην αυστραλιανή τηλεόραση, η Λονγκ είπε ότι ο Ντάνσον ήταν «απόλαυση να δουλεύεις μαζί του» και μίλησε για την αγάπη της για τον συμπρωταγωνιστή της Νίκολας Κολάσαντο, ο οποίος ήταν «ένας από τους πιο στενούς μου φίλους στα γυρίσματα». Είπε ότι άφησε την εκπομπή επειδή «δεν ήθελε να συνεχίσει να κάνει το ίδιο επεισόδιο ξανά και ξανά και την ίδια ιστορία. Δεν ήθελα να παλιώσει και να μπαγιατέψει». Συνέχισε λέγοντας ότι «η δουλειά στο *Μπαράκι* ήταν ένα όνειρο που έγινε πραγματικότητα.. .ήταν μια από τις πιο ικανοποιητικές εμπειρίες της ζωής μου. Οπότε, ναι, μου έλειψε, αλλά ποτέ δεν μετάνιωσα για αυτήν την απόφαση» 

### Κινηματογράφος
[μικρογραφία| Ο πρόεδρος [Ρόναλντ Ρήγκαν|Ρόναλντ Ρίγκαν και η Λονγκ στο Οβάλ Γραφείο, Φεβρουάριος 1984|260x260εσ]]
Ενώ εμφανιζόταν στο *Μπαράκι*, η Λονγκ συνέχισε να παίζει και σε κινηματογραφικές ταινίες. Το 1984, ήταν υποψήφια για Χρυσή Σφαίρα Α΄ Γυναιείου Ρόλου για την ερμηνεία της στο *Αγεφύρωτες σχέσεις*. Πρωταγωνίστησε επίσης στις κωμωδίες *Το κελεπούρι* και *Δύο άσπονδες φίλες*. Της πρότειναν πρωταγωνιστικούς ρόλους στις ταινίες *[[Εργαζόμενο κορίτσι]]*, *Ο κατάσκοπος που βγήκε από το κομπιούτερ* και *Η σεξωγήινη,* αλλά δεν τους δέχτηκε.

Στις 12 Αυγούστου 1986, η Λονγκ υπέγραψε συμφωνία παραγωγής με τα The Walt Disney Studios μέσω της Itsbinso Long Inc. για την παραγωγή τριών ταινιών για τις εταιρείες Walt Disney Pictures και Touchstone Films. 

### Μετά το ''Μπαράκι'' (1987-1994)
Το πρώτο έργο της Λονγκ μετά *το* *Μπαράκι* ήταν *Hello Again*, μια κωμωδία για μια νεκρή νοικοκυρά που ξαναζωντανεύει. Ακολούθησε το *Troop Beverly Hills*, μια κωμωδία για μια άλλη νοικοκυρά που προσπαθεί να δεθεί με την κόρη της και να αποσπάσει την προσοχή της από ένα διαζύγιο. Καμία από αυτές τις ταινίες δεν ήταν επιτυχημένη.

Το 1990, η Λονγκ επέστρεψε στην τηλεόραση για την βασισμένη σε πραγματικά γεγονότα μίνι σειρά *Voices Within: The Lives of Truddi Chase*. Έλαβε επαίνους από τους κριτικούς για τον ρόλο της, που  απαιτούσε να υποδυθεί σχεδόν 20 προσωπικότητες. Αυτό της άνοιξε τον δρόμο για πιο δραματικούς ρόλους σε τηλεταινίες. 

Ακολούθησαν σημαντικοί ρόλοι ταινιών μεγάλου μήκους, όπως η ρομαντική κωμωδία *Ο τύπος με τη Χάρλεϊ Ντέιβιντσον* μαζί με τον Στιβ Γκούτενμπεργκ και το *Frozen Assets*, μια κωμωδία για μια τράπεζα σπέρματος.

Το 1992, πρωταγωνίστησε στο *Fatal Memories: The Eileen Franklin Story*, ένα τηλεοπτικό δράμα για μια γυναίκα που θυμάται το παιδικό τραύμα του βιασμού από τον πατέρα της και τους φίλους του, βασισμένη σε μια υπόθεση του 1989. 

Η Λονγκ πρωταγωνίστησε στην ταινία *A Message from Holly* (1992) στον ρόλο μιας εργασιομανούς που ανακαλύπτει ότι η καλύτερή της φίλη έχει καρκίνο και της μένουν μόνο έξι μήνες ζωής. 

Το 1993, η Λονγκ επέστρεψε στο *Μπαράκι* για το φινάλε της σειράς και πήρε άλλη μια υποψηφιότητα για Βραβείο Έμμυ για την επιστροφή της ως Νταϊάν.  Πρωταγωνίστησε επίσης στην κωμική σειρά *Good Advice* με τον Τριτ Ουίλιαμς, που διήρκεσε δύο σεζόν.  Αργότερα επανεμφανίστηκε ως Νταϊάν σε αρκετά επεισόδια της spin-off σειράς *Φρέιζερ* του Κέλσι Γκράμερ, για την οποία ήταν υποψήφια για ένα ακόμη βραβείο Έμμυ. 

Τόσο η συμπρωταγωνίστρια του *Outrageous Fortune*, Μπέτι Μίντλερ, όσο και το στέλεχος του στούντιο της Paramount Pictures, Ρίτσαρντ Φρανκ, περιέγραψαν τη Λονγκ ως δύσκολη στη συνεργασία.  

### Επόμενες δουλειές (1995-2022)
Η Λονγκ εμφανίστηκε στην ταινία του 1995 *Μια τρελή οικογένεια*. Το 1996, επανέλαβε τον ρόλο της σε ένα σίκουελ με τον ίδιο τίτλο στα Ελληνικά, που είχε μέτρια επιτυχία. Ακολούθησαν μερικά εγχειρήματα, όπως το τηλεοπτικό ριμέικ του *Απίστευτη Παρασκευή* και η οικογενειακή κωμική σειρά *Kelly Kelly*, η οποία διήρκεσε μόνο για μερικά επεισόδια. Έπαιξε σε ένα επεισόδιο της σειράς *Sabrina, the Teenage Witch* (1998). 

Το 1999, πρωταγωνίστησε στην τηλεταινία *Vanished Without a Trace*, με θέμα μια γυναίκα που αρνείται να δεχτεί την απαγωγή της 13χρονης κόρης της και επιδιώκει τη σύλληψη του δράστη. 

Συμμετείχε σε πολλές τηλεοπτικές εκπομπές, όπως *8 απλοί κανόνες*, *Yes Dear*, *Strong Medicine* και *Boston Legal*. Έπαιξε έναν επαναλαμβανόμενο ρόλο στη δημοφιλή κωμική σειρά *[[Modern Family]]* του ABC.  Πρωταγωνίστησε σε τηλεταινίες, όπως *Το κορίτσι της διπλανής πόρτας* και *Holiday Engagement*. Το 2012, έκανε μια γκεστ εμφάνιση στο *Μπέρδεμα από κούνια*.  Το 2016, η Λονγκ έκανε την παραγωγή και έπαιξε στην ταινία μεγάλου μήκους *Different Flowers*. 

## Προσωπική ζωή
Ο πρώτος γάμος της Λονγκ, με τον Κεν Σόλομον, κατέληξε σε διαζύγιο τη δεκαετία του 1970 μετά από λίγα μόνο χρόνια.  Το 1979, γνώρισε τον δεύτερο σύζυγό της, Μπρους Τάισον, χρηματιστή. Παντρεύτηκαν το 1981 και απέκτησαν μια κόρη, την Τζουλιάνα.  Η Λονγκ και ο Τάισον χώρισαν το 2004.

## Φιλμογραφία

## Παραπομπές

## Εξωτερικοί σύνδεσμοι

* 

Κατηγορία:Αμερικανίδες ηθοποιοί τηλεόρασης
Κατηγορία:Αμερικανοί κωμικοί σκετς
Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί θεάτρου